Acuzații după prăbuşirea Cascadei Bigăr: "Motivul este intervenția omului în circuitul apei".
Activist pentru protecția mediului: "Motivul prăbușirii Cascadei Bigăr a fost intervenția omului". Romsilva: "Cascada Bigăr s-a prăbușit astăzi din cauze naturale". Mircea Jumanca: "Apa din izbucul care alimenta cascada a fost deviată pentru o păstrăvărie". Romsilva a respins acuzațiile.
Cascada Bigăr, desemnată cea mai frumoasă din lume, s-a prăbușit în această după amiază. Romsilva vorbește despre un proces natural, însă, există voci care invocă o culpă umană.Motivul ar fi intervenția omului în circuitul apei, a explicat, pentru Deutsche Welle, ghidul de turism Mircea Jumanca și activist pentru protecția mediului. "Travertinul, roca din care este formată acea cascadă, este un calcar care se depune constant odată cu trecerea apei dulci. Dar apa din izbucul care alimenta cascada a fost deviată pentru o păstrăvărie, astfel că roca nu a mai avut parte de necesarul ei natural", a precizat Jumanca. Acesta a spus că a observat fisuri în corpul cascadei în ultimii doi ani. "Avem, din păcate, și o veste neplăcută. Cascada Bigăr, unul dintre cele mai frumoase obiective turistice din Parcul Național Cheile Nerei – Beușnița, s-a prăbușit astăzi din cauze naturale", a anunțat luni pe Facebook Regia Națională a Pădurilor Romsilva.Reprezentanții regiei au respins acuzațiile activistului.